Frank Dahlgaard (UP), 2000-01-13:
For omkring 10 år siden - jeg var journalist dengang på Berlingske Tidende - var jeg til et pressemøde i Danmarks Statistik, som havde dristet sig til at lave en prognose, en fremskrivning af antallet af indvandrere og af fremmede i det hele taget, der ville komme ind i det danske samfund 20 år frem i tiden.
Og der blev en, undskyld hr. formand, helvedes ballade på det pressemøde fra journalisternes side, fra enkelte eller fra flere journalisters side, fordi man havde tilladt sig dengang at opdele indvandrerne i dem, der kom fra mere udviklede lande, og dem, der kom fra mindre udviklede lande. Men det var altså ikke noget, man kunne tillade sig at opdele, for udlændinge var udlændinge, og det var, hvad enten det var en nordmand eller en fra Somalia.
Det var jo helt vanvittigt, og det pressemøde gik næsten helt i opløsning, og de sad og krummede tæer i Danmarks Statistik, fordi det er jo embedsmænd, de skal være korrekte, og pludselig var de blevet centrum i et politisk slagsmål.
Sådan var det dengang.
For et par år siden, da jeg stadig var med i Det Konservative Folkeparti, stillede jeg et spørgsmål gennem Det Politisk-Økonomiske Udvalg til økonomiministeren om at få revideret denne prognose.
Det var det, der skete, og for ca. et år eller halvandet siden kom så den reviderede prognose, som viste, at indvandringen, hvad enten det er familiesammenføring, flygtninge osv., fødsler eller efterkommere af indvandrere fra den tredje verden, var vokset kraftigere end det, man forudsagde bare 7-8 år tidligere.
Det er den, der viser, at der vil være 471.000 mennesker i Danmark fra den tredje verden, når man tager efterkommere med men kun andengenerationsinvandrere, ikke tredje og fjerde generation, svarende til 8-9 pct. af befolkningen.
Det kan man mene er meget eller lidt, men nu har vi i hvert fald et grundlag talmæssigt at arbejde på baggrund af. Jeg mener selv, at det kan give anledning til ganske forfærdelige problemer i Danmark, hvis vi ikke tackler det her, og hvis der fortsat sker en sammenklumpning i nogle kommuner og byområder, sådan som der helt naturligt er en tendens til. Jeg hører ikke til dem, der synes, at de fremmede, der kommer hertil, specielt dem fra den tredje verden, bare er kulturberigelse.
Jeg mener ikke, det er kulturberigelse, at kvinderne går med tørklæde; jeg ser det - ikke altid, men overvejende - som udtryk for kvindeundertrykkelse, dyb middelalder og ikke noget, man skal tage hatten af for på nogen måde, men det modsatte.
Jeg ser ikke tvangsægteskaber som udtryk for kulturberigelse, men for det modsatte.
Jeg så en udsendelse i tv for nylig, som på mig virkede troværdig, hvor man fra en landsby i Tyrkiet havde leveret
3.000 mennesker, der i dag boede i Danmark.
Og de sidste 2.000 i denne store landsby, ja, de ville også gerne meget til Danmark, familiesammenført eller som flygtninge, eller hvad man nu kan finde på for at komme ind.
Det er da et problem.
Det er da noget, der må diskuteres, uden at man skal stemples som ikke værende stueren eller som værende racist eller sådan noget.
Jeg synes, at professor P.C. Matthiessen den 29. august i Jyllands-Posten leverede et langt og godt og sobert indlæg om, at nu måtte man ophøre fra politisk side og fra mediernes side, de, der ligesom tegner den politisk korrekte måde at udtrykke sig på, nu må man feje det til side og så tage en fordomsfri debat.
For selvfølgelig er der problemer, når folk fra den tredje verden med en helt anden kultur og et andet menneskesyn kommer til et land som Danmark.
Og de må tackles, og det skal selvfølgelig helt overvejende være på danske præmisser.
Det er som sagt andre mennesker, der kommer til Danmark, det er ikke omvendt, og så må det være sådan.
Så kommer der en vedtagelse - nu hedder det ikke dagsorden mere, men det er sådan en afværgedagsorden - fra Socialdemokratiet og en række af de andre partier, De Radikale om, at debatten skal fortsætte.
Hvilken debat?
Den undertrykte debat?
Den debat, som ikke er stueren?
Hvad er det for noget sniksnak?
Næh, så synes jeg, at mit eget forslag til vedtagelse er meget bedre, hvor jeg for det første giver udtryk for, at nu skal det være slut med undertrykkelsen af debatten, og for det andet: Nu skal vi have en åben og fri og fordomsfri debat. Der ligger også meget af det i Kristeligt Folkeparti forslag til vedtagelse, og da Venstre nu har tilkendegivet, at det kan man støtte, må vi ligesom prøve at samles, og jeg er i store træk enig i det forslag til vedtagelse, der bl.a. siger, at man skal sikre en bred og folkelig debat. Bred - heri ligger også det fordomsfri, det åbne, og det er jo ikke noget af det, der står noget om i Socialdemokratiets og De Radikales og de andres fordomsfuldes forslag.
Så jeg vil trække mit eget forslag til vedtagelse tilbage, og så vil jeg støtte Kristeligt Folkepartis.
Mig bekendt indførte man et indvandrerstop i 1973 eller 1974; det er temmelig længe siden, og alligevel er antallet af indvandrere fra den tredje verden vokset og vokset og vokset.
Det skyldes flygtninge, det skyldes familiesammenføring, og det skyldes fødsler, altså efterkommere efter indvandrerne.
Det er det, der er vokset.
Og det var bl.a. dér, Danmarks Statistik i sin første prognose tog fejl, for fødslerne voksede mere, og familiesammenføringerne foregik i større tempo.
Efter bare syv år havde man undervurderet den udvikling.
Det er da klart, at der ikke skal laves en eller anden panikagtig stramning, at man ikke skal gå fra den ene grøft, hvori hr. Ebbe Kalnæs
i hvert fald indtil for nylig har befundet sig, og så over i den anden, hvor man strammer til, så danskere, der rejser ud til andre lande eller til den tredje verden og studerer og forelsker sig, ikke kan få deres kæreste eller kone her til Danmark
Det skal der ikke være tale om.
Der er tale om f.eks. de 2.000 mennesker i en stor eller større landsby i Tyrkiet, som gerne vil til Danmark, som ikke er politiske forfulgte, og som i mange tilfælde heller ikke er i familie med dem, der er kommet hertil, men som vil bruge alle mulige kneb for at komme til Danmark -
selvfølgelig, for her er bedre at være.